PROKAL.CO, AMUN inya sudah makan, Lukman--- maaf haja, ngaran asa maka sambat panulis wara ngini--- handak haur banyak. Imbah itu Lukman bapilih lauk. Mun mambantas hayam, bila kada bagian paha Lukman minta dadanya tu pang.
Waktu itu di kantur wadah Lukman bagawi rihatan ada acara. Kabujuran ada kawal Lukman nang hanyar tuntung kuliah. Jadi kawannya tu manukar nasi bakutak. Di hitung-hitung, sabarataan kawal Lukman, tamasuk inya dapat jatah nasi bakutak.
“Syukur haja ikam tuntung kuliah wal ai. Kada sia-sia kami mandu’akan ikam supaya lancar kuliahnya. Apalagi mun ikam bawakan nasi bakutak nang kaya ini,” sambat Lukman.
“Tapi unda minta nang lauknya hayam dadanya lah,” sambat Lukman pulang.
Malihat Lukman sudah galisah, kakawalannya mulai maatur cara handak manggawi Lukman. Ada nang mamandiri Lukman, samantara nang lain mangaluarkan lauk hayam tumatan nasi kotak nang handak dijulung ka Lukman.
“Mana nasi nang lauknya dada. Sini unda nah,” Lukman basuara.
Malihat nasi bakutak ada tulisan dada, nang artinya lauknya dada hayam, badadas ai Lukman maambil. Bangaran kabujuran masih ada gawian, Lukman bamaksud handak manuntungkan gawiannya hanyar mambantas nasi bakutak nang jadi bagiannya.
Samantara itu kakawalannya mulai masing-masing mambantas. “Hancapi mambantas wal. Kena manyasal ikam,” kawalannya madahi Lukman.
Babaya kada lawas gawiannya tuntung, Lukman langsung haja mambuka bungkusan ampunnya. Tuhuk Lukman mangikih kotakan di hadapannya, kada jua talihat lauknya. Nang ada sayur wan sambal haja. “Nah, mana lauk dada hayamnya lah,” Lukman bapandir sorangan.
Mandangar damintu, tatawaan ai kakawalannya. “Nah ikam wal, kajadian lambat mambatas. Habis am lauk hayamnya bukah. Maluncat sudah lauk ikam tu wal. Bantas nang apa nang ada haja sudah,” jar kawalnya manguciaki.
Mandangar nang kaya itu, asa sangkal banar Lukman. Paksa ai inya mambantas pamakan nang ada. “Tapakalah am ikam malam ini Tuh ai. Habis lauk ikam diambil bubuhannya,” salah saurang kawalnya mamadahi pulang. (rin/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn